গত মার্চের প্রেসিডেন্ট নিবার্চনে বিপুল ভোটে ভ্লাদিমির পুতিন রশিয়ার প্রেসিডেন্ট হিসাবে চতুর্থবারের জন্য নির্বাচিত হয়েছেন। ৭ই মে সোমবার (২০১৮ সাল) তিনি রাশিয়ার প্রেসিডেন্ট হিসাবে শপথ নিয়েছেন। এই শপথ নেওয়ার পর তিনি আগামী অর্ধযুগ বা ৬ বৎসরের জন্য রাশিয়ার প্রেসিডেন্ট হিসাবে দেশ চালাতে পারবেন। পুতিন গত ১৮ বৎসর রাশিয়ার প্রেসিডেন্ট হিসাবে এবং প্রধানমন্ত্রী হিসাবে রাশিয়া শাসন করছেন। অনেকেই তাকে রাশিয়ার সম্রাট জারের সাথেই তুলনা করে থাকেন। সব চাইতে পরিচিত এবং রাশিয়ার মানুষের কাছে যার সবচাইতে বেশী গ্রহণযোগ্যতা রয়েছে সে বিরোধী দলীয় নেতা আলেক্সি নাভালিনকে তথাকথিত দুর্নীতির দায়ে সাজা দিয়ে অযোগ্য বলে ঘোষনা করা হয়। নাভালিনের এই সাজা যে রাজনৈতিক উদ্দেশ্যমূলক একবিংশ শতাব্দীর বিশ্বে সে কথা না বুঝার মতো লোক যে খুব বেশী নেই এই সত্যটা বুঝার শক্তি বর্তমান বিশ্বে পুতিনের মতো স্বৈরশাসকদের কাছে আছে বলে মনে হচ্ছেনা। ২০২৪ সালে প্রেসিডেন্টের মেয়াদ শেষ করতে পারলে ২৪ বৎসর রাশিয়ার ক্ষমতার শীর্ষে থাকার গৌরব পুতিন অর্জন করতে সক্ষম হবেন। যা হবে সোভিয়েট ইউনিয়নের অত্যন্ত শক্তিশালী নেতা জোসেপ স্ট্যালিনের পর দ্বিতীয় সর্বোচ্চ সময় রাশিয়ার ক্ষমতার শীর্ষে থাকার রেকর্ড। অবশ্য ইতিমধ্যেই ভ্লাদিমির পুতিন রাশিয়ার সম্রাট জারের নুতন সংস্করণ বলে বিশ্বে আখ্যায়িত হচ্ছেন। যাই হোক, অপ্রত্যাশিত কোন দুর্যোগ না ঘটলে আশা করা যায়, উনি ২০২৪ সাল পর্যন্ত ক্ষমতায় থাকবেন।